**Informatīvais ziņojums**

**“Par Igaunijas Republikas Sociālo lietu ministrijas, Latvijas Republikas Veselības ministrijas un Lietuvas Republikas Veselības ministrijas kopīgo nostāju par sabiedrības veselības aizsardzības pasākumiem saistībā ar Covid-19 kontroli Baltijas valstīs”**

Informatīvais ziņojums “Par Igaunijas Republikas Sociālo lietu ministrijas, Latvijas Republikas Veselības ministrijas un Lietuvas Republikas Veselības ministrijas kopīgo nostāju par sabiedrības veselības aizsardzības pasākumiem saistībā ar Covid -19 kontroli Baltijas valstīs” (turpmāk – informatīvais ziņojums) ir sagatavots saskaņā ar Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” 58. punktu pēc Veselības ministrijas iniciatīvas.

**1. Situācijas apraksts**

Ar šā gada 12.maija grozījumiem 2020.gada 12.marta Ministru kabineta rīkojumā Nr.305 “Par ārkārtējās situācijas izsludināšanu” ir noteikts, ka tiek atļauts organizēt tūrisma pakalpojumus ceļošanai uz Lietuvu un Igauniju, kā arī tiek paredzēts, ka uz personām, kas pēdējo 14 dienu laikā nav uzturējušās nevienā citā valstī kā tikai Latvijā, Lietuvā un Igaunijā (turpmāk tekstā – Baltijas valstis) nav jāattiecina pašizolācijas nosacījumi.

Lai nodrošinātu vienotu pieeju epidemioloģiskās drošības pasākumiem Covid-19 izplatības ierobežošanai, ieviešot brīvu personu kustību Baltijas teritorijā, ir nepieciešama vienota Baltijas valstu atbildīgo dienestu rīcība šajā jautājumā.

2020. gada 6. maijā Baltijas ministru padomes premjerministru video konferencē Latvija, Lietuva un Igaunija apņēmās no 2020. gada 15. maija atcelt ar Covid-19 izplatības mazināšanu saistītos ierobežojumus uz iekšējām robežām. Šā gada 6. un 11.maijā notika Baltijas valstu veselības ministru video konference par uzlabotu informācijās apmaiņu un vienotu pieeju Covid-19 izplatības ierobežošanas jomā, nodrošinot brīvu personu pārvietošanos Baltijas valstu teritorijās. 2020. gada 8. maijā notika Baltijas valstu kompetento iestāžu un epidemiologu video konference, kurā tika apspriests **kopīgās nostājas projekts par sabiedrības veselības aizsardzības pasākumiem saistībā ar Covid-19 uzraudzību Baltijas valstīs.**

Pēc pašreiz pieejamās informācijas Igaunijā ir paredzēts izbeigt ārkārtas situāciju 2020. gada 18. maijā un Lietuvā ārkārtas situācija paredzams, ka beigsies 2020. gada 31. maijā.

**2. Par kopīgo nostāju**

Minētais Baltijas valstu kopīgās nostājas dokuments paredz stiprināt sadarbību starp Baltijas valstu atbildīgajiem dienestiem, kā arī paredz vienotus principus personu kustībai Baltijas valstu teritorijās.

Baltijas valstu teritorijā var brīvi pārvietoties Baltijas valstu piederīgie, ja viņiem nav Covid-19 saslimšanas pazīmes, kā arī nav piemērojama stingrā izolācija vai mājas karantīna Covid-19 saslimšanas gadījumā vai kontakta ar Covid-19 slimnieku gadījumā un nav piemērojama pašizolācija, ja persona pēdējo 14 dienu laikā ir uzturējusies ārpus Baltijas valstīm.

Lai pārliecinātos par to, ka personai nav iepriekš minētie apstākļi, kas ierobežo brīvu pārvietošanos Baltijas valstu teritorijā, var tikt pieprasīta minēto apstākļu pašdeklarēšana (rakstisks apliecinājums), piemēram, veicot reģistrāciju lidojumam vai braucienam ar prāmi.

Baltijas valstu piederīgajiem, ceļojot citā Baltijas valstī, ir pienākums ievērot konkrētajā valstī notiektos piesardzības un Covid-19 izplatības ierobežošanas pasākumus.

Šķērsojot jebkuras Baltijas valsts robežu, persona saņems mobilo sakaru operatora sūtītu īsziņu ar brīdinājumu par piesardzības pasākumu ievērošanu. Baltijas valstu veselības sektora atbildīgās institūcijas izstrādās vienotu brīdinājuma īsziņas tekstu.

Baltijas valstu piederīgie, kas šķērso Baltijas valstu iekšējās robežas vai izmantos Baltijas valstu iekšējos lidojumus, netiek pakļauti veselības skrīningam un 14 dienu karantīnai. Veselības skrīnings vai 14 dienu karantīna var tikt piemēroti Baltijas valstu piederīgajiem, kas ierodas no kādas citas valsts, kas nav Baltijas valsts vai, kuriem tiek konstatētas Covid-19 slimība pazīmes.

Valsts var ieviests veselības skrīningu, tai skaitā temperatūras skrīningu vai veselības stāvokļa pašdeklarāciju (anketēšanu), ja tas ir saskaņā ar valstī noteikto Covid-19 ierobežošanas politiku.

Baltijas valstu piederīgie ir tiesīgi šķērsot ikvienu no Baltijas valstīm, lai nokļūtu mītnes zemē, ierodoties no valsts, kas ir ārpus Baltijas valstu teritorijas un netiek pakļauta 14 dienu karantīnai un netiek pakļauta pienākumam sagaidīt Covid-19 testa rezultātu, ja šāds tests tiek veikts. Persona, kurai nav Covid-19 slimības pazīmju, var doties uz savu mītnes valsti:

* izmantojot personīgo transporta līdzekli;
* ar sabiedrisko transportu, lietojot sejas aizsegu (neattiecas uz Lietuvas teritoriju);
* persona tiek transportētā ar mītnes zemes speciāli organizētu transportu (par šī nosacījuma ieviešanu vēl jāturpina diskusijas kompetentajām iestādēm).

Lai nodrošinātu iepriekš minēto nosacījumu attiecībā uz Baltijas valstu piederīgo tiesībām šķērsot kādas no Baltijas valstu teritorijām, Baltijas valstu atbildīgajām institūcijām būtu jāapmainās ar informāciju par personām, kas ir šķērsojušas kādas no Baltijas valstu robežām, lai dotos uz citu Baltijas valsti (par šī nosacījuma ieviešanu vēl ir turpina diskusijas kompetentajām iestādēm).

Citu valstu piederīgajiem tiek stingri rekomendēts doties ar tiešiem reisiem uz savu galamērķa valsti vai arī ņemt vērā, ka, ieceļojot jebkurā no Baltijas valstīm, būs pienākums palikt 14 dienu pašizolācijā tajā Baltijas valstī, kurā ir ieceļojis.

Šobrīd jebkurai personai, kas ieceļo kādā no Baltijas valstī no valsts, kas ir ārpus Baltijas reģiona, ir jāpaliek 14 dienu karantīnā valstī, kurā persona ir ieceļojusi, izņemto atsevišķus gadījumus, kas tiek attiecināti uz Somijas un Polijas pilsoņiem (šie nosacījumi izriet no Lietuvas un Polijas vienošanās un Igaunijas un Somijas vienošanās attiecībā uz personām, kas ceļo starp šīm valstīm darba, mācību nolūkā vai dodoties pie saviem ģimenes locekļiem).

Baltijas valstīm ir tiesības noteikt izņēmumus ieceļotājiem no citām Eiropas Savienības valstīm vai trešajām valstīm, kas ir saskaņā ar valstīs noteikto ceļošanas politiku. Par šiem izņēmumiem tiek informētas citu Baltijas valstu kompetentās iestādes.

Papildus minētajiem nosacījumiem ir vēl virkne jautājumu, par kuriem diskusija starp Baltijas valstu atbildīgajām institūcijām turpinās. Viens no būtiskākajiem diskusiju jautājumiem ir vienota izpratne par kritērijiem, lai tiktu identificētas zema un augsta riska ārvalstis ceļošanai. Tādēļ Baltijas valstu veselības ministru vienotā nostāja Covid-19 izplatības ierobežošanai Baltijas valstu vienotā teritorijā varētu tikt papildināta, panākot vienošanos par vēl papildus jautājumiem.

Minētie principi nosaka pasākumus Covid-19 izplatības ierobežošanai, kas izriet no epidemioloģiskās drošības prakses, tomēr to ieviešanā ir jāiesaistās arī citu sektoru, piemēram iekšlietu sektora (robežsardze) un transporta sektora pārstāvjiem. Tādēļ ir svarīgi, lai Baltijas veselības ministru kopējo nostāju attiecībā uz Covid-19 izplatības ierobežošanu Baltijas valstu teritorijā atbalstītu arī citu nozaru – ārlietu sektora, iekšlietu sektora un transporta sektora pārstāvji.

Ņemot vērā minēto, **Veselības ministrija ierosina konceptuāli atbalstīt Igaunijas Republikas Sociālo lietu ministrijas, Latvijas Republikas Veselības ministrijas un Lietuvas Republikas Veselības ministrijas kopīgo nostāju par sabiedrības veselības aizsardzības pasākumiem saistībā ar Covid-19 kontroli Baltijas valstīs, ievērojot starp pusēm panākto vienošanos par nostājas tekstu, kas ir Latvijas interesēm atbilstošs** *(Kopīgas nostājas teksts angļu valodā – pielikums Nr. 1, Kopīgās nostājas tulkojums latviešu valodā –pielikums Nr. 2)*.

Veselības ministre I.Viņķele

Iesniedzējs: Veselības ministre I.Viņķele

Vīza: Valsts sekretāre D.Mūrmane-Umbraško